Foto’s: Motor ploeg deur huis se dak’n Man van Kwamakhutha in die suide van Durban het Donderdagoggend met ŉ skok wakker geskrik en afgekom op ŉ motor wat deur sy huis se dak geploeg het en halfpad in die woonkamer hang. Pieter Rossouw, woordvoerder van ER24, het aan Maroela Media gesê ŉ man het omstreeks 08:30 op ŉ pad met ŉ effense helling langs die huis gery toe hy iets getref het wat die motor die lug laat inskiet het. Die motor het deur die huis se dak geval en met die enjinkap na bo in die huis se leefarea tot stilstand gekom. “Die persoon het glo in die slaapkamer langs die leefarea geslaap toe hy wakker geskrik het van ŉ harde slag,” het Rossouw gesê. “Niemand is in die voorval beseer nie.” Die omstandighede rondom die voorval sal deur die polisie ondersoek word.